**RELACION**

**PËR**

**PROJEKTLIGJIN**

**“PËR DISA NDRYSHIME DHE SHTESA NË LIGJIN NR. 64/2014, “PËR PUSHTETET DHE AUTORITETET E DREJTIMIT E TË KOMANDIMIT TË FORCAVE TË ARMATOSURA TË REPUBLIKËS SË SHQIPËRISË”, I NDRYSHUAR**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj ka për qëllim përmirësimin e kuadrit ligjor në fuqi, për disa aspekte të rëndësishme të kompetencave, të komandimit e të drejtimit të Forcave të Armatosura nga autoritetet përkatëse, si dhe çështjet e tjera që lidhen me saktësimin e kuadrit ligjor mbi Planin e Vendosjes së Forcave të Armatosura.

Nëpërmjet projektligjit synohet saktësimi i fushës së përgjegjësisë së autoriteteve të drejtimit e të komandimit të Forcave të Armatosura të Republikës së Shqipërisë, nivelet e tyre, duke sjellë një mënyrë efektive të ushtrimit të kompetencave të pushteteve dhe autoriteteve në përputhje me nevojat e aktivitetit të përditshëm në menaxhimin e Forcave të Armatosura.

Përcaktimi i saktë i pushteteve dhe autoriteteve të drejtimit e të komandimit të Forcave të Armatosura në kohë paqe dhe në kohë lufte, ndarja e tyre në mënyrë të barabartë, është thelbësor për funksionimin e një strukture të armatosur me një mision të rëndësishëm kushtetues, siç është sigurimi i pavarësisë së vendit, mbrojtja e tërësisë territoriale, rendit kushtetues dhe pjesëmarrja në misione ndërkombëtare.

Gjithashtu ky projektligj synon të plotësojë kuadrin ligjor ekzistues, duke përcaktuar për herë të parë një përkufizim, mënyrën e hartimit dhe rishikimit të Planit të Vendosjes së Forcave të Armatosura, i cili shfuqizon një pjesë të termit aktual të përdorur në ligjin në fuqi.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA POLITIKE**

Projektligji është propozuar nga Shtabi i Përgjithshëm i FA-së dhe është parashikuar në Programin e Përgjithshëm Analitik të Projektakteve që do të paraqiten për shqyrtim **në Këshillin e Ministrave, për vitin 2024, për Ministrinë e Mbrojtjes.**

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Përparësia e këtij projektligji është përmirësimi i situatës, për sa i përket përgjegjësisë së autoriteteve të drejtimit e të komandimit të Forcave të Armatosura të Republikës së Shqipërisë.

Ligji nr. 64/2014, “Për pushtetet dhe autoritetet e drejtimit e të komandimit të Forcave të Armatosura të Republikës së Shqipërisë”, i ndryshuar, ka si objekt përcaktimin e saktë sipas kompetencave të hierarkisë së autoriteteve të drejtimit e të komandimit të Forcave të Armatosura të Republikës së Shqipërisë, duke filluar nga autoriteti më i lartë dhe sipas përcaktimeve të tjera.

Problematika të evidentuara në praktikë të lidhura me menaxhimin e personelit ushtarak për emërimin, komandimin në detyrë, për gradat e ulëta ushtarake, pasi në dokumente të tjera strategjike mënyra e përdorimit të personelit me grada të ulëta janë fushë e përgjegjësisë operacionale të drejtuesve ushtarakë.

Problematikat kryesore që janë evidentuar nga zbatimi në praktikë i ligjit janë mungesa e një përkufizimi të qartë ligjor apo rregulla të mirëpërcaktuara mbi mënyrën e hartimit, procedurën e miratimit, rishikimit dhe elementet e nevojshme për Planin e Vendosjes dhe Përhapjes së Forcave të Armatosura, i cili me ndryshimet e propozuara do të emërtohet Plani i Vendosjes i Forcave të Armatosura.

Këto ndryshime do të bëjnë të mundur që të kemi një funksionim më të mirë dhe efektiv në lidhje me drejtimin FARSH-it, nga autoritetet dhe pushtetet e komandimit sipas hierarkisë.

Gjithashtu ky projektligj synon përcaktimin e fushës së përgjegjësisë së pushteteve e të kufizimeve të tyre, të autoriteteve, përgjegjësive, roleve dhe funksioneve të institucioneve dhe organeve të përfshira në sigurimin e mbrojtjes kombëtare të Republikës së Shqipërisë.

Për vetë objektivin e rëndësishëm që kanë Forcat e Armatosura, rregullimi i veçantë, për sa i përket mënyrës së funksionimit të saj, është i domosdoshëm.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR:**

Projektligji “Për disa ndryshime dhe shtesa në ligjin nr. 64/2014, “Për pushtetet dhe autoritetet e drejtimit e të komandimit të Forcave të Armatosura të Republikës së Shqipërisë”, të ndryshuar, është në përputhje me Kushtetutën dhe në harmoni të plotë me legjislacionin në fuqi.

1. **VLERËSIMI I SHKALLËS SË PËRAFRIMIT ME *ACQUIS COMMUNITAIRE* (PËR PROJEKTAKTET NORMATIVE):**

Projektligji nuk synon përafrimin me legjislacionin komunitar.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përbëhet në tërësi nga 10 nene, nëpërmjet të cilave bëhen disa shtesa dhe ndryshime në dispozitat e neneve të caktuar në ligjin nr. 64/2014, “Për pushtetet dhe autoritetet e drejtimit e të komandimit të Forcave të Armatosura të Republikës së Shqipërisë”, i ndryshuar.

**Neni** **1** i projektligjit parashikon që, pas pikës 12, të nenin 6 të ligjit, shtohen pikat “12/1” dhe 12/2, si më poshtë vijon:

**Pika, “12/1, me këtë përmbajtje** “Plani i Vendosjes i Forcave të Armatosura**”** është plani i vendosjes i Forcave të Armatosura me karakter strategjik, në të cilin përcaktohen vendndodhja e zonave dhe objekteve ku kryejnë aktivitetin e tyre ditor për punë, jetesë, stërvitje, përgatitje për operacione, përkujdesje, si dhe mbështetje logjistike dhe administrative, Forcat e Armatosura në territorin e Republikës së Shqipërisë.”

Kjo shtesë dhe ndryshimi në emërtim bëhet duke konsideruar faktin që ky plan sipas këndvështrimit të vendimit të Gjykatës Kushtetuese nr. 120/2015, është plan me aspekt organizativ i drejtimit të Forcave të Armatosura me karakter strategjik, e për rrjedhojë me rendësi të veçantë. Aktualisht kuadri ligjor ekzistues nuk ka një përkufizim konkret mbi këtë term.

Nëpërmjet përkufizimit synohet të mirëpërcaktohet çfarë është Plani i Vendosjes i Forcave të Armatosura, çfarë synohet të përcaktohen nëpërmjet tij dhe qëllimi i miratimit të një plani të tillë. Përkufizimi është hartuar duke marrë në konsideratë saktësimin e të gjitha këtyre elementeve.

Për këtë vlerësohet e domosdoshme përfshirja e këtij përkufizimi në nenin 6 të ligjit aktual.

Pika “12/2, me këtë përmbajtje: “Pronat jashtë Planit të Vendosjes së Forcave të Armatosura” janë ato pasuri të paluajtshme shtetërore, që janë në përgjegjësi administrimi të Ministrisë së Mbrojtjes ose të një personi tjetër juridik, të krijuar sipas formave të parashikuara nga ligji, pranë Ministrisë së Mbrojtjes dhe që nuk janë pjesë e Planit të Vendosjes së Forcave të Armatosura.

Për këtë vlerësohet e domosdoshme përfshirja e këtij përkufizimi në nenin 6 të ligjit aktual.

Neni **2** në këtë nen janë parashikuar dy ndryshime.

Pika e parëparashikon që në titullin e Kreut II “Hierarkia e pushteteve dhe autoriteteve të drejtimit e të komandimit strategjik në Forcat e Armatosura”, dhe në titullin e nenin 7 dhe fjalisë së parë të këtij neni hiqet fjala “strategjik”.

Ky ndryshim është çmuar i arsyeshëm për faktin se në ligjin aktual terminologjia e përdorur në këtë “kre dhe nen”, ka përcaktuar pushtetet dhe autoritetet e drejtimit e të komandimit strategjik, duke bërë pjesë dhe zinxhirin komandues të nivelit të komandantëve të Forcave Tokësore, Detare, Ajrore dhe strukturat mbështetëse.

Strukturat mbështetëse nuk janë në nivelin strategjik, por në nivel operacional.

Lidhur me argumentin e sipërpërmendur është vlerësuar që të hiqet fjala “strategjik”.

Pika e dytë ka bërë një shtesë në titullin e nenit 7, “pas fjalës “..komandimit...”, shtohet togfjalëshi “të Forcave të Armatosura të Republikës së Shqipërisë”.

Kjo shtesë bëhet për ta harmonizuar titullin e nenit, për t’i dhënë kuptim dhe harmonizim me fjalinë e parë të këtij neni.

**Në nenin 3** të projektligjit parashikohen dy shfuqizime konkretisht:

Në shkronjën “f”, të pikës 3, të nenit 9, si dhe në shkronjën “i”, të nenit 16, togfjalëshi “... dhe përhapjes...”, shfuqizohet.

Ky nen vjen si rezultat i ndryshimit të emërtimit të “Planit të Vendosjes”, duke e përshtatur atë me përcaktimin e bërë nga vendimi nr. 10/2015 i Gjykatës Kushtetuese, duke e cilësuar këtë plan si “Plan me aspekt organizativ të drejtimit të Forcave të Armatosura me karakter strategjik”.

**Neni 4 i projektligjit parashikon** që, pas shkronjës “i”, të nenit 11 të ligjit, shtohet shkronja “j”, me ketë përmbajtje:

“j) përcakton rregullat e bashkëpunimit për përdorimin kapaciteteve kombëtare në administrim të Forcave të Armatosura të Republikës së Shqipërisë në mbështetje të institucioneve të tjera shtetërore sipas fushave të tyre të përgjegjësisë;”

Kjo shtesë bëhet me argumentin për të pasur një përcaktim ligjor mbi mënyrën e përdorimit të kapaciteteve të FA-së, të cilat konsiderohen kombëtare, në mbështetje të institucioneve shtetërore kur kërkohen nga këto të fundit.

**Në nenin 5** parashikohen ndryshime dhe shtesa në nenin 13 të ligjit aktual.

Këto ndryshime dhe shtesa konsistojnë, si më poshtë vijon:

Pika 1 parashikon që në shkronjën “h”, të pikës 2, të nenit 13 bëhet ndryshimi, me këtë përmbajtje:

“h) emëron, liron ose shkarkon nga detyra oficerët aktivë të Ministrisë së Mbrojtjes dhe strukturave të vartësisë së drejtpërdrejtë të Ministrisë së Mbrojtjes dhe oficerët me gradën “nënkolonel/kapiten i rangut të dytë” dhe “kolonel/kapiten i rangut të parë”, në Forcat e Armatosura, me propozim të shefit të Shtabit të Përgjithshëm të Forcave të Armatosura, me përjashtim të oficerëve me grada madhore;”

Aktualisht në këtë pikë të nenit 13 është e përcaktuar që i gjithë personeli oficer për të gjitha gradat është në autoritet të ministrit të Mbrojtjes për lirim dhe shkarkim nga detyra, si dhe daljen në lirim/rezervë për të gjithë personelin oficer.

Propozimi i paraqitur vjen duke bërë një ndarje sipas gradave ku gradat e larta të oficerëve (“nënkolonel/kapiten i rangut të dytë” dhe “kolonel/kapiten i rangut të parë) të jenë në autoritet të ministrit të Mbrojtjes dhe gradat e tjera t’i kalojnë shefit të Shtabit të Përgjithshëm të FA-së.

Ky ndryshim do të bëjë një harmonizim sa më të mirë të ligjit, ku një nga detyrat e shefit të Shtabit të Përgjithshëm është “drejton përgatitjen dhe gatishmërinë luftarake të Forcave të Armatosura, siguron plotësimin me personel, si dhe merr drejtimin e organizimin e veprimeve ushtarake dhe jo ushtarake”. Ndërsa për pjesën e lirimit dhe dalja në rezervë të personelit oficer për të gjitha gradat do të vazhdojë të jetë në kompetencë të ministrit të Mbrojtjes, pasi ministri i Mbrojtjes është autoriteti i cili bën titullimin dhe jep gradën e parë për oficerët, por dhe gjatë karrierës ushtarake.

Pika 2 parashikon që, pas shkronjës “h”, të pikës 2, shtohet shkronja “h/1”, me këtë përmbajtje:

“h/1) nxjerr në rezervë apo lirim oficerët aktivë të Forcave të Armatosura, me propozim të shefit të Shtabit të Përgjithshëm të Forcave të Armatosura, me përjashtim të oficerëve me grada madhore;”

Ky ndryshim bëhet për të ndarë emërimet dhe lirimet e disa prej gradave në FARSH, pasi për sa i përket lirimit të oficerëve nga FARSH-i, kjo kompetencë do t’i mbetet ministrit të Mbrojtjes, sipas parashikimeve ligjore në fuqi.

Pika 3 parashikon që shkronja “j”, e pikës 2 ndryshohet, si më poshtë:

“j) komandon në një detyrë tjetër oficerët aktivë të Ministrisë së Mbrojtjes dhe strukturave të vartësisë së drejtpërdrejtë të Ministrisë së Mbrojtjes dhe oficerët me gradën “nënkolonel/kapiten i rangut të dytë” dhe “kolonel/kapiten i rangut të parë”, në Forcat e Armatosura, për një periudhë kohe jo më shumë se 6 muaj, me të drejtë rikomandimi, me propozim të shefit të Shtabit të Përgjithshëm të Forcave të Armatosura, me përjashtim të oficerëve me grada madhore;”

Aktualisht në këtë pikë të nenit 13, është e përcaktuar që i gjithë personeli oficer për të gjitha gradat është autoritet i ministrit të Mbrojtjes për komandim në detyrë. Në harmonizim të ndryshimit të mësipërm, ministri i Mbrojtjes do të bëjë komandimin në detyrë të personelit oficer me gradën “nënkolonel/kapiten i rangut të dytë” dhe “kolonel/kapiten i rangut të parë”, dhe gradat e tjera do të kalojnë sipas hierarkisë së lirimit dhe shkarkimit nga detyra të propozuara në këtë projektligj.

Pika 4 parashikon që pas shkronjës “sh”, të shtohet shkronja “t”, me këtë përmbajtje:

“t) i propozon për miratim Presidentit, Planin e Vendosjes së Forcave të Armatosura.”

Duke konsideruar hierarkinë e pushteteve dhe autoriteteve të drejtimit të FA-së, të përcaktuar nga ky ligj dhe parashikimin në nenin shkronjën “f”, të pikës 3 të nenit 9 të ligjit aktual për kompetencën e Presidentit të Republikës për miratimin, me propozim të ministrit të Mbrojtjes, të Planit të Vendosjes së Forcave të Armatosura, vlerësohet e arsyeshme që në pikën 2, të nenit 13, te kompetencat e ministrit të Mbrojtjes të përfshihet përcjellja për miratim te Presidenti i Republikës i “Planit të Vendosjes së Forcave të Armatosura”.

Duke mos cenuar kompetencën e Presidentit për të miratuar Planin e Vendosjes së Forcave së Armatosura (PV) dhe atë të Shtabit për hartimin e (PV), është e nevojshme të saktësohet procedura, duke përfshirë edhe këtë element.

Pika 5 parashikon ndryshimin e pikës 4, të nenit 13, me këtë përmbajtje:

“4. Ministri i Mbrojtjes zëvendësohet nga zëvendësministri i Mbrojtjes në kryerjen e detyrave, sipas legjislacionit në fuqi.”

Ky ndryshim është vlerësuar i nevojshëm pasi, sipas formulimit të nenit aktual, ka një kufizim të panevojshëm të rasteve të zëvendësimit. Ndaj në kuadër të qartësisë në formulim dhe të unifikimit më kuadrit ligjor ekzistues është propozuar ky ndryshim.

**Në nenin 6** parashikohet që në nenin 15 bëhen shtesat dhe ndryshimet e mëposhtme:

Pika 1 parashikon që pas shkronjës “m”, të pikës 9, shtohet shkronja “m/1”, me përmbajtje:

“m/1) emëron, liron ose shkarkon nga detyra oficerët aktivë të Forcave të Armatosura me gradën “nëntoger/nënlejtënant”, “toger/lejtënant”, “kapiten/kapitenlejtënant” dhe “major/kapiten i rangut të tretë”, me propozimin e komandantëve të Forcave, strukturave mbështetëse dhe të strukturave të vartësisë së drejtpërdrejtë të Shtabit të Përgjithshëm, me përjashtim të personelit oficer të strukturave të vartësisë së drejtpërdrejtë të Ministrisë së Mbrojtjes;”

Ky ndryshim bëhet për një kontroll më të mirë menaxhueshëm për kategoritë e gradave të sipërpërmendura. Paraqitjen e qartë të zinxhirit të drejtimit e të komandimit të Forcave të Armatosura në kohë paqeje, gjithashtu duke ecur në logjikën e ligjit ndarja e pushteteve midis pjesës strategjike operacionale dhe taktike, ku këto grada janë kryesisht për nivelin taktik.

Pika 2 parashikon që, pas shkronjës “n”, shtohet shkronja “n/1”, me përmbajtje:

“n/1) miraton marrjen në punë me kontratë, për personelin civil në funksionet ushtar/civil (U/C) dhe nënoficer/civil (N/C) të strukturave të Forcave të Armatosura, me propozimin e komandantëve të Forcave, strukturave mbështetëse dhe të strukturave të vartësisë së drejtpërdrejtë të Shtabit të Përgjithshëm, me përjashtim të strukturave të vartësisë së drejtpërdrejtë të Ministrisë së Mbrojtjes dhe atyre që gëzojnë statusin e nëpunësit civil ose që janë në funksione oficer/civil (O/C);

Kompetenca e marrjes në punë të personelit civil në funksionet ushtar/civil (U/C) dhe nënoficer/civil (N/C) të jetë e komandantëve të Forcave, strukturave mbështetëse dhe strukturave të vartësisë së drejtpërdrejtë të Shtabit të Përgjithshëm, duke marrë paraprakisht miratimin e shefit të Shtabit të Përgjithshëm të Forcave të Armatosura.

Pika 3 parashikon që, pas shkronjës “p”, shtohet shkronja “p/1”, me përmbajtje:

“p/1) komandon në një detyrë tjetër oficerët aktivë të Forcave të Armatosura me gradën “nëntoger/nënlejtënant”, “toger/lejtënant”, “kapiten/kapiten lejtënant” dhe “major/kapiten i rangut të tretë”, për një periudhë kohe jo më shumë se 6 muaj, me të drejtë rikomandimi, përjashtuar personelin oficer të strukturave të vartësisë së drejtpërdrejtë të Ministrisë së Mbrojtjes;”

Aktualisht në pikën 9, të nenit 15, kemi të përcaktuar në autoritetet e shefit të Shtabit të Përgjithshëm të FA-së, vetëm komandimin për personelin nënoficer dhe ushtar aktiv. Në vijim të saj, duke propozuar shtimin e pikës së mësipërme, gjykojmë që autoriteti i cili ka të drejtën e emërimit dhe lirimit nga detyra, të ketë dhe atributin e komandimit në detyrë për nivelin e oficerëve që ka në kompetencë sipas parashikimeve të reja në këtë projektligj.

Ky komandim do të bëhet në përputhje me ligjin dhe me propozim të strukturës e cila është e interesuar në synim të realizimit të misionit dhe detyrave që kryhen.

Pika 4 parashikon që shkronja “q”, e pikës 9 ndryshohet, si më poshtë:

“q) “komandon në një detyrë tjetër, ushtarët aktivë, nënoficerët dhe personelin civil, me përjashtim të atyre që gëzojnë statusin e nëpunësit civil, atyre që janë në funksione oficer/civil (O/C) në strukturat e vartësisë së drejtpërdrejtë dhe nga një forcë, strukturë mbështetëse në një tjetër, për një periudhë kohe jo më shumë se 6 muaj, me të drejtë rikomandimi, me propozimin e komandantëve të Forcave, të strukturave mbështetëse dhe të strukturave të vartësisë së drejtpërdrejtë të Shtabit të Përgjithshëm të Forcave të Armatosura;”

Kjo ndërhyrje bëhet me qëllim për të formalizuar punën dhe ngarkesën në disa struktura me mungesë personeli.

Pika 5 parashikon që shkronja “r”, e pikës 9 ndryshohet, si më poshtë:

“r) miraton kalimin në emërtesë të personelit nënoficer, ushtar dhe të personelit civil, me përjashtim të atyre që gëzojnë statusin e nëpunësit civil, ose që janë në funksione oficer/civil (O/C), në Forcave të Armatosura, me propozimin e komandantëve të Forcave, strukturave mbështetëse dhe të strukturave të vartësisë së drejtpërdrejtë të Shtabit të Përgjithshëm të Forcave të Armatosura;

Aktualisht, në autoritetin e shefit të Shtabit të Përgjithshëm është kalimi në emërtesë për personelin nënoficer dhe ushtar aktiv, ndërsa personeli civil në nivelin C-1 dhe C-2, nuk është i përfshirë.

Sipas nevojave që kanë strukturat e Forcave të Armatosura, bazuar në specialitetin/arsimimin që ka, të kalojë në emërtesë brenda strukturave të FA-së, me urdhër të SHSHP të FA-së, pa nisur një praktikë marrje në punë që nga fillimi.

Pika 6 parashikon që pika 11, e nenit 15 ndryshon dhe bëhet, si më poshtë:

“11. Shefi i Shtabit të Përgjithshëm të Forcave të Armatosura zëvendësohet nga zëvendësshefi i Shtabit të Përgjithshëm të Forcave të Armatosura në kryerjen e detyrave, sipas legjislacionit në fuqi.”

Për zëvendësimin në detyrë të shefit të Shtabit të Përgjithshëm, si dhe ndjekjen e disa prej detyrave që nuk lidhen me kompetencat e këtij neni, duke hequr kufizimin në rastet e pamundësisë fizike ose rastet që ndodhet me shërbim jashtë vendit. Në këtë mënyrë do të rritet angazhimi i zëvendësshefit të Shtabit të Përgjithshëm të Forcave të Armatosura në kryerjen e detyrave.

Ky ndryshim bëhet për të qenë harmoni edhe me ndryshimet e bëra te neni 13.

**Në nenin 7** parashikohen që në nenin 18, të bëhen shtesat e mëposhtme:

Pika 1 parashikon që në shkronjën “ç”, të pikës 5, të nenit 18 në fund të fjalisë pas fjalës “oficeri” shtohet fjalia me këtë përmbajtje, si më poshtë:

“ç) “...si dhe merr në punë me kontratë me miratim të Shefit të Shtabit të Përgjithshëm të Forcave të Armatosura, personelin civil i cili është në funksione ushtar/civil (U/C), nënoficer/civil (N/C)”.

Kompetencave të komandantëve të Forcave dhe strukturave mbështetëse, t’i shtohet kompetenca e propozuar për të harmonizuar dhe me parashikimet e bëra në shkronjën “n”, të nenit 7 të këtij projektligji.

Pika 2 parashikon që pas shkronjës “ç”, të pikës 5, të nenit 18 shtohen shkronjat “ç/1”, me këtë përmbajtje;

“ç/1) komandon në një detyrë tjetër nënoficerët aktivë, ushtarët aktivë dhe personelin civil të forcës apo strukturës mbështetëse që drejton, me përjashtim të atyre që gëzojnë statusin e nëpunësit civil ose që janë në funksione oficer/civil (O/C), për një periudhë kohe jo më shumë se 6 muaj.”

Kjo është një kompetencë e munguar për komandantët e Forcave dhe strukturave mbështetëse.

**Neni 8** parashikon që, pas kreut III, shtohet kreu III/1, me përmbajtje si më poshtë:

**“KREU III/1**

**PLANI VENDOSJES DHE ADMINISTRIMI I PRONAVE TË FORCAVE TË ARMATOSURA TË REPUBLIKËS SË SHQIPËRISË**

**Neni 23/1**

**Hartimi i Planit të Vendosjes**

1. Plani i Vendosjes i Forcave të Armatosura hartohet nga Shtabi i Përgjithshëm i Forcave të Armatosura, bazuar në Planin Afatgjatë të Zhvillimit të Forcave të Armatosura.
2. Plani i Vendosjes i Forcave të Armatosura përmban detyrimisht emërtimin dhe vendndodhjen e strukturës, si dhe koordinatat.
3. Procedurat për hartimin dhe rishikimin e Planit të Vendosjes, si dhe modeli i tij, miratohen me urdhër të ministrit të Mbrojtjes, me propozim të shefit të Shtabit të Përgjithshëm të Forcave të Armatosura.

Në lidhje me plotësimin e kuadrit ligjor më rregullimet e nevojshme mbi PV, propozojmë që, pas Kreut III, të shtohet Kreu III/1, në të cilin parashikohet procedura e hartimit të Planit të Vendosjes, si dhe kriteret e rishikimit të tij.

Në këtë kre përcaktohen disa elemente kryesore të lidhur me autoritetin hartues, i cili është Shtabi i Përgjithshëm i Forcave të Armatosura, sipas rregullimit aktual ligjor; dokumenti strategjik mbi të cilin bazohet Plani i Vendosjes i FARSH-it.

Plani Afatgjatë i Zhvillimit të Forcave të Armatosura është dokumenti që përcakton drejtimet e zhvillimit të Forcave të Armatosura dhe orienton ngritjen e kapaciteteve të nevojshme për përmbushjen e misionit kushtetues dhe mbrojtjen kolektive mbi bazën e burimeve. Ky dokument ngarkon Shtabin e Përgjithshëm të FA-së që të hartojë planet mbështetëse me projektet përkatëse, përfshirë këtu edhe Planin e Vendosjes, i cili duhet të përmbajë detyrimisht emërtimin dhe vendndodhjen e strukturës, koordinatat, si dhe në çdo rast përshkrimin funksional dhe kapacitetet përkatëse sipas nevojave të FARSH-it.

Gjithashtu përveç këtyre elementeve që janë të domosdoshëm, në modelin e planit që miratohet nga ministri i Mbrojtjes, mund të përfshihen dhe aspekte të tjera të rëndësishme për t’u evidentuar në plan dhe që lidhen me funksionalitetin e pronave për të garantuar operacionalitetin e funksionimit të Forcave të Armatosura.

Procedurat për hartimin dhe rishikimin e Planit të Vendosjes, si dhe modeli i tij, miratohen me urdhër të ministrit të Mbrojtjes, me propozim të shefit të Shtabit të Përgjithshëm të Forcave të Armatosura.

**Neni 23/2**

**Kriteret e rishikimit të Planit të Vendosjes**

1. Plani i Vendosjes i Forcave të Armatosura rishikohet periodikisht çdo 5 vjet dhe në çdo kohë kur është e nevojshme, në rastet e mëposhtme:
2. ndryshime të nevojave të Forcave të Armatosura;
3. përputhshmërisë së nevojave operacionale për mbështetjen e operacioneve dhe të plotësimit të standardeve të NATO-s;
4. kur investime me rëndësi të veçantë për zhvillimin ekonomik të vendit apo kur ndërtime, përmirësime të infrastrukturës publike, prekin pjesërisht apo plotësisht një pronë brenda Planit të Vendosjes së Forcave të Armatosura.
5. Për qëllime të shkronjës “c”, të pikës 1 të këtij neni, investime me rëndësi të veçantë për zhvillimin ekonomik të vendit, përcaktohen rast pas rasti nga Këshillit të Ministrave, me propozimin e ministrit përgjegjës për ekonominë apo sipas vendimit të një organi kolegjial për dhënien e një statuti të veçantë për këto investime, sipas legjislacionit në fuqi.
6. Në çdo rast Shtabi i Përgjithshëm i Forcave të Armatosura garanton gatishmërinë operacionale të Forcave të Armatosura.

Në këtë nen parashikohen rastet dhe kriteret e rishikimit të PV, përfshirë rishikimin periodik dhe rast pas rasti.

Rishikimi i Planit Afatgjatë të Zhvillimit të Forcave të Armatosura (PAZHFA) si rregull kryhet në çdo 5 vjet. Duke qenë se Plani i Vendosjes i Forcave të Armatosura është i lidhur ngushtësisht me këtë dokument strategjik, rishikimi dhe ndryshimi i tij do të krijojë kushte për rishikimin e PV-së, gjithashtu do të pasojë edhe rishikimin periodik të PV-së.

Plani i Vendosjes i Forcave të Armatosura mund të rishikohet edhe përpara këtij afati, kur përputhshmërisë së nevojave operacionale për mbështetjen e operacioneve dhe të plotësimit të standardeve të NATO-s.

Plani i Vendosjes parashikohet të rishikohet edhe në rastin kur ka investime me rëndësi të veçantë për zhvillimin ekonomik të vendit apo kur ndërtime të infrastrukturës publike prekin pjesërisht apo plotësisht një pronë brenda Plani i Vendosjes së Forcave të Armatosura. Është përcaktuar që në çdo rast SHPFA-ja duhet të garantojë gatishmërinë dhe duhet të shprehet paraprakisht Shtabi i Përgjithshëm i Forcave të Armatosura nëse cenohet operacionaliteti dhe siguria e Forcave të Armatosura.

Përcaktimi i rasteve të rishikimit paralelisht më mënyrën dhe elementet përbërës të hartimit të Planit e Vendosjes bëhet me qëllim identifikimin dhe parashikimin e të gjitha rrethanave që krijojnë kushte për ndryshime të mundshme të këtij plani. Në këtë mënyrë synohet të qartësohet dhe formalizohet procesi, me qëllim garantimin e funksionimit dhe ruajtjes në çdo rast të gatishmërisë së operacionalitetit të Forcave të Armatosura.

**Neni 23/3**

**Administrimi i pronave**

1. Pronat në përgjegjësi administrimi administrohen nga Ministria e Mbrojtjes ose nga një personi tjetër juridik, i krijuar sipas formave të parashikuara nga ligji, pranë Ministrisë së Mbrojtjes për këtë qëllim, në përputhje me legjislacionin në fuqi.
2. Pronat brenda dhe jashtë Planit të Vendosjes mund të jepen për përdorim të dyfishtë në interes të Ministrisë së Mbrojtjes, për aq kohë sa nuk cenohen kapacitetet operacionale të Forcave të Armatosura të Republikës së Shqipërisë.
3. Pronat që dalin jashtë Planit të Vendosjes, sipas shkronjës “c”, të pikës 1, të neni 23/2, jepen me vendim të Këshillit të Ministrave me propozim të ministrit për Mbrojtjen dhe atij të ministrit për ekonominë, duke ruajtur kapacitetet operacionale nëpërmjet kompensimit, shkëmbimit të pasurive të paluajtshme sipas legjislacionit në fuqi.
4. Kriteret, procedurat, format dhe mënyrat e administrimit, dhënies me qira, enfiteozë, përdorim të dyfishtë apo kontrata të tjera të pronave në administrim të Ministrisë së Mbrojtjes përcaktohen me vendim të Këshillit të Ministrave.”

Ky nen është hartuar duke pasur si qëllim përcaktimin e disa elementeve bazë në kuadër të zhvillimit të mëtejshëm të proceseve, me synim rritjen dhe maksimizimin e eficiencës dhe efektivitetit gjatë administrimit të pronave në përgjegjësi administrimi nga Ministria e Mbrojtjes.

**Neni 9** parashikon nxjerrjen e akteve nënligjore nga Këshilli i Ministrave të parashikuara në nenin 4 të projektligjit, të pikës 4, të nenit 23/3 të këtij projektligji.

**Neni 10** parashikon hyrjen në fuqi, të projektligjit.

1. **INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Për zbatimin e këtij projektligji ngarkohen Shtabi i Përgjithshëm i Forcave të Armatosura dhe Ministria e Mbrojtjes.

1. **PERSONAT DHE INSTITUCIONET QË KANË KONTRIUBUAR NË HARTIMIN E PROJEKTAKTIT**

Ky projektligj është hartuar nga Ministria e Mbrojtjes, Shtabi i Përgjithshëm i Forcave të Armatosura, në bashkëpunim me Komandat e Forcave dhe ato mbështetëse të Forcave të Armatosura.

Projektligji do t’i dërgohet për mendim Ministrisë së Financave, Ministrisë së Drejtësisë, Ministrisë së Ekonomisë, Kulturës dhe Inovacionit, Ministrisë së Infrastrukturës dhe Energjisë dhe për dijeni Institucionit të Presidentit të Republikës së Shqipërisë dhe Ministrit të Shtetit për Marrëdhëniet me Parlamentin.

1. **RAPORTI I VLERËSIMIT TË TË ARDHURAVE DHE SHPENZIMET BUXHETORE**

Ky projektligj nuk ka efekte financiare shtesë për buxhetin e Ministrisë së Mbrojtjes.

**MINISTRI**

**Pirro Vengu**